Stellenbosch-moord: Nog ŉ verdagte vasMarie Verwey. Foto: Verskaf Konst. Noloyiso Rwexana, woordvoerder van die polisie, het gesê ŉ 33-jarige man is in hegtenis geneem in verband met die moord op Verwey. Die verdagte sal Maandag in die Stellenbosch-landdroshof verskyn op aanklag van moord. Volgens Rwexana is nog ŉ vierde persoon vir ondervraging ingeneem, maar nog nie in hegtenis geneem of aangekla nie. Nicole Geldenhuys (32) en haar kêrel, Romeo Hendricks (40), het Maandag in die Stellenbosch-landdroshof verskyn in verband met die moord op Verwey. Die saak is tot 27 Februarie uitgestel wanneer die paar om borgtog sal aansoek doen. Hulle word van moord, roof en huisroof aangekla. Verwey is op 16 Februarie in haar Villa Merwe-gastehuis in Paradyskloof vermoor. Haar liggaam is omstreeks 12:30 gevind. Sy is na bewering verskeie kere met ŉ skerp voorwerp gesteek. Maroela Media verneem van ŉ familielid van Verwey dat Geldenhuys glo Verwey se oorlede man, Stephen, se verpleegster was. Volgens die familielid het Geldenhuys na Stephen se dood nie meer daar gewerk nie, maar die dag van Verwey se moord by die gastehuis opgedaag. ŉ Ander familielid het aan Maroela Media gesê Verwey was ŉ baie saggeaarde vrou. “Sy het elke jaar kom kuier, maar sy kon later nie meer nie, omdat sy nie meer kon trappe klim nie. Sy het vroeër in haar lewe kanker gehad, maar sy het dit oorwin.” Verwey se man was ŉ brigadier in die polisie. Hy is glo later ongeskik verklaar om te werk, waarna hulle die Villa Merwe-gastehuis in Stellenbosch begin het. Volgens die familielid is duur juwele tydens die rooftog gesteel. Verwey laat haar twee seuns, Francois en Gabriël, agter.